《中國文學美感》

教授名稱：國立台灣大學中文系柯慶明教授

**【本著作除另有註明外，採取**[**創用CC「姓名標示－非商業性－相同方式分享」台灣3.0版**](http://creativecommons.org/licenses/by-nc-sa/3.0/tw/)**授權釋出】**



捌、漢賦

司馬相如＜長門賦＞：

（孝武皇帝陳皇後時得幸，頗妒。別在長門宮，愁悶悲思。聞蜀郡成都司馬

相如天下工為文，奉黃金百斤為相如、文君取酒，因於解悲愁之辭，而相如為文以悟主上，陳皇后復得親幸。其辭曰：）

夫何一佳人兮，步逍遙以自虞。魂逾佚而不反兮，形枯槁而獨居。言我朝往而暮來兮，飲食樂而忘人。心慊移而不省故兮，交得意而相親。伊予志之慢愚兮，懷貞愨之歡心。願賜問而自進兮，得尚君之玉音。奉虛言而望誠兮，期城南之離宮。修薄具而自設兮，君曾不肯乎幸臨。廓獨潛而專精兮，天漂漂而疾風。登蘭台而遙望兮，神怳怳而外淫。浮雲郁而四塞兮，天窈窈而晝陰。雷殷殷而響起兮，聲象君之車音。飄風回而起閨兮，舉帷幄之襜襜。桂樹交而相紛兮，芳酷烈之誾誾。孔雀集而相存兮，玄猿嘯而長吟。翡翠協翼而來萃兮，鸞鳳翔而北南。心憑噫而不舒兮，邪氣壯而攻中。下蘭台而周覽兮，步從容於深宮。正殿塊以造天兮，郁並起而穹崇。間徙倚於東廂兮，觀夫靡靡而無窮。擠玉戶以撼金舖兮，聲噌吰而似鐘音。刻木蘭以為榱兮，飾文杏以為梁。羅豐茸之游樹兮，離樓梧而相撐。施瑰木之欂櫨兮，委參差以槺梁。時仿佛以物類兮，象積石之將將。五色炫以相曜兮，爛耀耀而成光。致錯石之瓴甓兮，象玳瑁之文章。張羅綺之幔帷兮，垂楚組之連綱。撫柱楣以從容兮，覽曲台之央央。白鶴嗷以哀號兮，孤雌跱於枯腸。日黃昏而望絕兮，悵獨托於空堂。懸明月以自照兮，徂清夜於洞房。援雅琴以變調兮，奏愁思之不可長。案流徵以卻轉兮，聲幼眇而復揚。貫歷覽其中操兮，意慷慨而自卬。左右悲而垂淚兮，涕流離而從橫。舒息悒而增欷兮，蹝履起而彷徨。揄長袂以自翳兮，數昔日之諐殃。無面目之可顯兮，遂頹思而就床。摶芬若以為枕兮，席荃蘭而拆茝香。忽寢寐而夢想兮，魄若君之在旁。惕寤覺而無見兮，魂迋迋若有亡。眾雞鳴而愁予兮，起視月之精光。觀眾星之行列兮，畢昴出於東方。望中庭之藹藹兮，若季秋之降霜。夜曼曼其若歲兮，懷郁郁其不可再更。澹偃蹇而待曙兮，荒亭亭而復明。妾人竊自悲兮，究年歲而不敢忘。[描述: \\140.112.59.229\資源平台\資源平台\版權\版權ICON與範例\F-公共財-book_mark_transparent-square.png](http://ocw.aca.ntu.edu.tw/ntu-ocw/index.php/ocw/copyright_declaration)

賈誼＜鵩鳥賦＞：

單閼之歲兮，四月孟夏。庚子日斜兮，鵩集予舍。止於坐隅兮，貌甚閒暇。

異物來萃兮，私怪其故。發書占知兮，讖言其度。曰：「野鳥入室兮，主人將去。」請問于鵩兮：「予去何之？吉乎告我，凶言其災。淹速之度兮，語予其期。」鵩乃嘆息，舉首奮翼，口不能言，請以對臆：「萬物變化兮，固無休息。斡流而遷兮，或推而還。形氣轉續兮，變化而蟺。沕穆無窮兮，胡可勝言！禍兮福所倚，福兮禍所伏。憂喜聚門兮，吉凶同域。彼吳強大兮，夫差以敗。越棲會稽兮，句踐霸世。斯游遂成兮，卒被五刑。傳說胥靡兮，迺相武丁。夫禍之與福兮，何異糾纏！命不可說兮，孰之其極？水激則旱兮，矢激則遠。萬物迴薄兮，振盪相轉。雲蒸雲降兮，糾錯相紛。大鈞播物兮，坱圠無垠。天不可預慮兮，道不可預謀。遲速有命兮，焉視其時？且夫天地為鑪兮，造化為工。陰陽為炭兮，萬物為銅。合散消息兮，安有常則？千變萬化兮，未始有極。忽然為人兮，何足控摶！化為異物兮，又何足患！小智自私兮，賤彼貴我。達人大觀兮，物無不可。貪夫殉財兮，烈士殉名。夸者死權兮，品庶每生。怵迫之徒兮，或趨西東。大人不曲兮，意變齊同。愚士繫俗兮，窘若囚居。至人遺物兮，獨與道俱。眾人惑惑兮，好惡積億。真人恬默兮，獨與道息。釋智遺形兮，超然自喪。寥廓忽荒兮，與道翱翔。乘流則逝兮，得坻則止。縱軀委命兮，不私與己。其生若浮兮，其死若休。澹乎若深泉之靜兮，泛乎若不繫之舟。不以生故自寶兮，養空而浮。德人無累，知命不憂。細故蒂芥，何足以疑！」[描述: \\140.112.59.229\資源平台\資源平台\版權\版權ICON與範例\F-公共財-book_mark_transparent-square.png](http://ocw.aca.ntu.edu.tw/ntu-ocw/index.php/ocw/copyright_declaration)

|  |  |  |  |
| --- | --- | --- | --- |
| 頁碼 | 作品 | 版權 標示 | 作者／來源 |
| 1 | （孝武皇帝陳皇後時得幸……究年歲而不敢忘。 | [描述: \\140.112.59.229\資源平台\資源平台\版權\版權ICON與範例\F-公共財-book_mark_transparent-square.png](http://ocw.aca.ntu.edu.tw/ntu-ocw/index.php/ocw/copyright_declaration) | 司馬相如＜長門賦＞  本作品已超過著作財產權存續期間，屬公共領域之著作。 |
| 2 | 單閼之歲兮……何足以疑！」 | [描述: \\140.112.59.229\資源平台\資源平台\版權\版權ICON與範例\F-公共財-book_mark_transparent-square.png](http://ocw.aca.ntu.edu.tw/ntu-ocw/index.php/ocw/copyright_declaration) | 賈誼＜鵩鳥賦＞  本作品已超過著作財產權存續期間，屬公共領域之著作。 |